Vrou langs haar man in motor doodgeskiet | Maroela Media
Kapt. Jean Olckers, woordvoerder van die polisie, het aan Maroela Media bevestig die polisie ondersoek 'n saak van moord nadat Vanessa Dreyer (27) tydens die voorval doodgeskiet is. Haar man, Quinton, was saam met haar in die motor.
"Volgens die inligting wat ons tans het, was die paartjie tussen 19:00 en 20:00 in hul motor in die oprit van 'n huis in The Avenues in Edenvale, toe 'n wit Mercedes agter hulle gestop het. Die verdagtes het uit die motor gespring en op die paartjie geskiet. Die man het glo teruggeskiet en die verdagtes het gevlug," het Olckers gesê.
"Vanessa is tydens die voorval raakgeskiet en haar man het met haar na 'n nabygeleë hospitaal gejaag. Sy is met haar aankoms by die hospitaal dood verklaar."
Olckers kon nie bewerings dat die egpaar se twee jong kinders saam met hulle in die motor was, bevestig nie. "Volgens sommige verklarings was die kinders in die motor, ander beweer weer hulle was nie in die motor nie. Ons probeer dit nog vasstel," het hy gesê. "Quinton het reeds aan ons 'n verklaring gegee, maar hy was nog baie getraumatiseer."
Volgens Olckers is dit nie duidelik hoeveel verdagtes betrokke was nie, maar is dit meer as twee. "Ons is vandag besig met forensiese toetse op die egpaar se motor en op die toneel. Ons probeer ook vasstel of daar enige kameras in die omgewing was wat dalk die gebeure vasgevang het. Niemand is nog in hegtenis geneem nie."
Herman Dreyer, Vanessa se skoonpa, het die nuus aan Maroela Media bevestig. "Ek weet self nog nie presies wat gebeur het nie, omdat Quinton nog te getraumatiseer is om oor die voorval te praat. Die hele familie is baie geskok. Vanessa was 'n wonderlike mens in die fleur van haar lewe," het hy gesê.
Olckers het 'n beroep gedoen op enigiemand met meer inligting om dadelik die polisie te kontak.
Die misdaadtoneel. Foto: Facebook
baie jammer dat julle ook nou n statistiek is en jy jou lewensmaat verloor het.baie sterkte vorentoe vir julle.
En dan vra hulle hoekom haat ons so!
Quinton, alle sterkte aan jou en julle arme kinders wat nou sonder n ma moet groot word. Ek verstaan nie hoekoem hierdie goed gebeur nie. Niemand doen nie. Dis geen wonder so baie mense wil uit hierise land uit kom nie. Ek is een van hulle. Saam my man en kind. Ek bid dat die Here jou, jou kinders en julle families sal dra en sal troos.
Ja ek se ook so. Hulle is gemors – n lewe is vir hulle niks werd nie.
Ek is Vanessa se niggie, haar 2 seuntjies was in die kar saam met haar oudste suster Charlet wat bo oor die seuns gele het.